I̱ñu̱ꞌ ka̱ꞌ ki̱vɨ̱ꞌ kúmániꞌ kenta maa ki̱vɨ̱ꞌ viko Pascua, jee ña̱ꞌa̱nꞌ tuku Jesús ñuunꞌ Betania, nu̱u̱nꞌ nééꞌ Lázaro, te̱e ya̱ níꞌiꞌ jee nxi̱nátekuꞌ Jesús maa nkene‑e nteñu rá níꞌiꞌ.
Jee yukuán nsa̱ꞌá ráa ɨɨn xíní nyajiꞌ Jesús, jee Marta nchuꞌun ña kajiꞌ ráa. Jee Lázaro nkuvi ɨɨn ráa ya̱ nééꞌ yuꞌú mesa yájíꞌ ráa jín re̱ꞌ.
Saájee María ya̱ néen tu̱ꞌva ña sava litro aceite jiáꞌánꞌ vi̱xi̱ꞌ ya̱ kúvi máá ninuꞌun nardo, jee ya̱ꞌvi nasɨ́kuitɨꞌ nééꞌ‑e jee nyosoꞌ ña maa jie̱ꞌe̱ꞌ re̱ꞌ, jee nxi̱náchi ña jie̱ꞌe̱ꞌ re̱ꞌ jín ixi xíníꞌ ña. Jee ne̱ nchi̱tú xikoꞌ jiáꞌánꞌ vi̱xi̱ꞌ vá iniꞌ veꞌi yukuán.
Jee Judas Iscariote, ya̱ kúvi re̱ꞌ ɨɨn rá te̱e súkuáꞌa Jesús ráa, [jee kuvi re̱ꞌ se̱ꞌya Simón], jee kúvi re̱ꞌ te̱e ya̱ kuyatin sukuán naku̱ꞌva re̱ꞌ Jesús xi̱ntíín rá te̱e táꞌvi iniꞌ néꞌyá ráa Jesús. Jee nkachiꞌ re̱ꞌ:
―¿Na̱ kuvi chi ntu̱ví nxi̱kó ña aceite jiáꞌánꞌ vi̱xi̱ꞌ yaꞌá nékúvi, jee ni̱ꞌi̱nꞌ ña ya̱ kúvi xu̱ꞌún ya̱ꞌvi ɨɨn ñɨvɨ ya̱ uníꞌ sientúꞌ (300) ki̱vɨ̱ꞌ, jee ku̱ꞌva ña xu̱ꞌún vá nu̱u̱nꞌ rá láꞌví, nékúvi?
Sú nkachiꞌ re̱ꞌ sukuán, soo nsú jie̱ꞌe̱ꞌ ya̱ kúnáꞌví nijia iniꞌ re̱ꞌ rá láꞌví, chisaꞌ jie̱ꞌe̱ꞌ ni ka̱ꞌ ya̱ maáréꞌ kúvi ɨɨn te̱e kuíꞌná. Chi maáréꞌ kúvi te̱e ya̱ nééꞌ si̱kɨ̱ꞌ re̱ꞌ kúmí re̱ꞌ ñunu xu̱ꞌún nu̱u̱nꞌ rá táꞌán te̱e súkuáꞌa Jesús ráa, jee tɨ́ɨn kuíꞌná re̱ꞌ yakuꞌ xu̱ꞌún nu̱u̱nꞌ chúꞌun ráa ya̱ kúmí re̱ꞌ.
Saájee nkachiꞌ Jesús: ―Kusaá ña, chi ya̱ nchuꞌun va̱ꞌa ña maa sáva saꞌá túꞌva ña nuꞌuꞌ sukuán ne̱ ki̱vɨ̱ꞌ kuyuꞌuꞌ ni̱ꞌ ré níꞌiꞌ ni̱ꞌ.
Chi sukuáni nééꞌ rá láꞌví jín ránoꞌó, soo nuꞌuꞌ chi nsáꞌ nɨ́ɨ́nkání kuneeꞌ ni̱ꞌ jín ránoꞌó ―nkachiꞌ Jesús.
Jee kue̱ꞌe̱ꞌ nasɨ́kuitɨꞌ rá ñɨvɨ Israel nku̱káꞌnú iniꞌ ráa ya̱ nééꞌ Jesús nu̱u̱nꞌ ñuunꞌ Betania. Jee ña̱ꞌa̱nꞌ ráa yukuán, soo nsú kua̱chi Jesús ni kua̱ne̱ꞌyá ráa, chisaꞌ suni sáva kɨ̱ne̱ꞌyá ráa Lázaro, ya̱ nna̱tekuꞌ i̱i̱ꞌ re̱ꞌ nsa̱ꞌá Jesús.
Saájee rá su̱tu̱ꞌ kúñáꞌnú vá jee nna̱túꞌún ráa ya̱ suni kaꞌniꞌ ráa Lázaro ranika̱ꞌ.
Chi jie̱ꞌe̱ꞌ Lázaro, ya̱ nxi̱nátekuꞌ Jesús re̱ꞌ, jee kue̱ꞌe̱ꞌ rá ñɨvɨ Israel kúsɨ́ɨ́n ráa [nu̱u̱nꞌ rá su̱tu̱ꞌ vá] jee kúneí iniꞌ ráa Jesús.